《将至韶州沿江一带石壁奇甚》
清代·江之纪

海风翻云半空黑，大鹏南游堕双翮。千年老蠃横九亩，蹲岸怒与蛟龙敌。

不然定是贯月查，牛渚撑回舣山侧。舟人指点初不信，世间那有此奇石。

惟奇故险险故妙，突兀纵横累千百。若使生当江浙间，肯数太湖与灵壁。

可怜弃置天南头，猿鸟惊疑人不识。

作者简介：江之纪，字石生，婺源人。诸生。有《白圭堂诗钞》。